Politiet i Asker og Bærum avdekket i 2011 flere cannabisplantasjer rundt om i distriktet.

I forbindelse med etterforskningen ble fire menn i 30-årene fra Oslo siktet. Politiet mente de hadde solgt produkter som skulle brukes til dyrking av cannabis på disse plantasjene.

Dermed hadde de, etter politiets mening, vært med på å produsere kilovis av det ulovlige stoffet.

«Grønne Skruer AS» driver butikken Hydrohagen, som ligger på Tveita i Oslo.

Alle de tiltalte nektet straffskyld.

Aktor: millionbot og fengselsstraff

Aktor la ned påstand om bot på én million kroner, fengselsstraffer på mellom to år og ni måneder for de tiltalte, samt sakskostnader og inndragning av flere produkter fra butikken.

Det ble satt av 12 dager til rettssaken i Asker og Bærum tingrett og 20 personer vitnet.

Den 13. desember 2016, nesten tre år etter at etterforskningen var avsluttet, ble alle de fire frikjent.

Vi har blitt beskyldt for noe vi ikke hadde noe med. Deretter måtte vi gjennom en lang og tung rettssak for å bevise det. Det var utrolig viktig for oss å bli frikjent, men det var forventet og på sin plass. daglig leder for Hydrohagen, Rafiq Halab.

HYDROHAGEN: I disse lokalene på Tveita i Oslo ligger gartnerbutikken Hydrohagen. Foto: Hanna Seferowicz / NRK

Manglende bevis og lite ressurser

Da politiet avdekket flere store cannabisplantasjer, pekte forklaringer fra flere involverte tilbake på Hydrohagen og «Grønne Skruer AS». De sa de hadde fått utstyret til plantasjene derfra.

Men politiets egne rutiner gjorde etterforskningen vanskelig.

– Når man finner en plantasje, så tar man ned plantene og teller dem. Så tar man produksjonsutstyret og ødelegger det. Vi greide derfor ikke i etterkant å spore utstyret tilbake til butikken, sier aktor i saken, Helge Vigerust.

I sakspapirene ser man gang på gang at det ikke er tilstrekkelig bevist at det var en link mellom cannabisplantasjene og butikken Hydrohagen.

Tiltalen mot «Grønne Skruer AS» ble ikke tatt ut før i januar 2016.

Årsaken er blant annet den pågående saken mellom Eirik Jensen og Gjermund Cappelen, ifølge aktor.

Denne saken har lagt beslag på store ressurser for dette avsnittet i lang, lang tid. Det er nok en av forklaringene på at denne saken ble liggende så lenge. Aktor i saken, politiadvokat Helge Vigerust

PÅGREPET: Etter at politiet oppdaget denne plantasjen i Strømmen, aksjonerte de mot Hydrohagen, pågrep de fire mennene, samt tok beslag i varelageret og regnskapene deres. Foto: Politiet

Fiktive navn, kontanter og tidligere hasjdommer

Ifølge sakspapirene, var mange kunder registrert med fiktive navn. Det var også mistenksomt mye kontantbetaling på store beløp.

– Vi så kvitteringer for komplette leveranser, som vi mente var tilstrekkelig for å sette opp fullverdige plantasjer, men under navn som var umulige å spore, ifølge Helgerust.

«Grønne Skruer AS» er helt uenige, selv om de sier at de har hatt en relativt høy kontantomsetning.

– Den har vi bokført i vårt regnskap. Vi har til tider satt bestillinger på fornavn, fordi det er det navnet kunden oppgir til oss, sier daglig leder for Hydrohagen, Rafiq Halabi.

De fire frikjente har på forskjellige tidspunkt tilbake i tid blitt dømt for enten produksjon eller oppbevaring av relativt store mengder cannabis.

– Dette tilhører fortiden. Dommene er sonet, og det er vi helt ferdig med, sier Halabi.

Man kan også kjøpe tilsvarende produkter som Hydrohagen selger i andre butikker eller på internett.

Hydrohagen er et helt lovlig prosjekt med kun lovlige produkter. daglig leder for Hydrohagen, Rafiq Halabi.

TØRKES: Planter henger til tørk i et rom på cannabisplantasjen på Strømmen i Skedsmo i 2011. Foto: Politiet

Unik sak

Aldri før har en lignende sak mot en leverandør av utstyr til cannabisproduksjon vært prøvd i det norske rettsvesenet.

En dom fra Høyesterett om medvirkning til produksjon av hjemmebrent konkluderte med at «meningen med virksomheten var å forsyne markedet med råvarer til hjemmebrenning i stor stil.»

Men i denne saken klarte ikke påtalemyndigheten å bevise i retten at «Grønne Skruer AS» hadde solgt utstyr til cannabisplantasjene på Østlandet.

Dermed vil ikke dommen kunne bli brukt for å få noen dømt i lignende saker, også kalt presedens.

Nå er de frifunnet. Det må respekteres. Aktor i saken, politiadvokat Helge Vigerust